|  |  |
| --- | --- |
| Република Србија  Републички завод за статистику |  |
| ISSN 0353-9555 |
|  |  |
| САОПШТЕЊЕ **број 314 • год. LVIII, 12.11.2008.** | **ГР30** |
| **Статистика грађевинарства** | **СРБ 314 ГР30 121108** |
|  |

**Издате грађевинске дозволе у Републици Србији[[1]](#footnote-0) у септембру 2008.**

**– Претходни резултати –**

Према броју дозвола које су издате у септембру 2008. пријављена је изградња 1504 станова с просечном површином 67,3 m². Број станова, према издатим дозволама, већи је за 15,2% него у септембру 2007. Од укупног броја станова у стамбеним зградама, 15,6% станова биће грађено у зградама с једним станом, с просечном површином 132,0 m², а 78,7% станова биће грађено у зградама с три и више станова, и њихова просечна површина биће знатно мања и износиће 53,7 m².

У септембру 2008. издато је 1039 грађевинских дозвола, што је за 1,6% мање у односу на септембар претходне године, док је тај број у периоду од јануара до септембра 2008. мањи за 4,5% у односу на исти период у 2007. Индекс предвиђене вредности у септембру 2008. мањи је за 21,6% у односу на септембар 2007.

Посматрано према врсти грађевина, у септембру 2008. издато је 83,4% дозвола за зграде и 16,6% за остале грађевине. Ако се посматрају само зграде, 76,5% односи се на стамбене и 23,5% на нестамбене зграде, док се код осталих грађевина највећи део односи на цевоводе, комуникационе и електричне водове, чак 75,0%.

Предвиђена вредност радова новоградње у септембру 2008. износи 78,3% од укупне предвиђене вредности радова. Највећа грађевинска активност, посматрано према окрузима, забележена је у граду Београду и износи 19,3% од предвиђене вредности радова новоградње. Затим следи Сремски округ, 12,3%, Јужнобачки, 9,0%, и Расински, 8,2%, док се учешћа осталих округа крећу од 0,3% до 6,2%.

Поред ових података, корисницима стоје на располагању детаљни месечни подаци из ове области на нашем веб сајту [www.stat.gov.rs](http://www.stat.gov.) (област Грађевинарство и базе података).

**1. Индекси издатих грађевинских дозвола у Републици Србији1**

|  |  |  |  |  |  |
| --- | --- | --- | --- | --- | --- |
|  | | I–IX 2008  I–IX 2007 | IX 2008  VIII 2008 | IX 2008  IX 2007 | IX 2008  Ø 2007 |
|  | |  |  |  |  |
| Укупно | |  |  |  |  |
|  | Број | 95,5 | 119,2 | 98,4 | 113,9 |
|  | Предвиђена вредност радова | 88,2 | 55,7 | 78,4 | 80,0 |
| Зграде | |  |  |  |  |
|  | Број | 97,9 | 115,6 | 107,6 | 121,1 |
|  | Предвиђена вредност радова | 83,3 | 59,7 | 82,9 | 81,7 |
|  | Површина | 90,9 | 77,1 | 94,3 | 90,4 |
|  | Запремина | 89,6 | 79,4 | 101,2 | 95,3 |
| Остале грађевине | |  |  |  |  |
|  | Број | 86,4 | 141,0 | 68,8 | 88,2 |
|  | Предвиђена вредност радова | 104,9 | 44,8 | 65,4 | 74,4 |
| Станови | |  |  |  |  |
|  | Број | 95,6 | 94,6 | 115,2 | 108,9 |
|  | Корисна површина | 96,5 | 92,9 | 115,8 | 110,6 |

![](data:application/x-msmetafile;base64,)

Без података за Косово и Метохију.

Напомене уз објављене податке

Исказани подаци прикупљају се у оквиру месечног истраживања о грађевинским дозволама. Извештај попуњавају министарство надлежно за послове грађевинарства, надлежни органи аутономнe покрајинe, градa, и oпштинe, који, према Закону о планирању и изградњи („Службени гласник Републике Србије“, бр. 47/2003, чл. 89), издају одобрења за изградњу, пријаве почетка радова и употребне дозволе.

У оквиру овог истраживања појмом „грађевинска дозвола“ обједињују се два документа које издају надлежни органи: одобрење за изградњу и пријава почетка радова.

Обухватају се дозволе за све врсте грађевина описаних у Класификацији врста грађевина, тј. зa зграде и остале грађевине, и приказују се по територијама на којима се изводе планирани радови у земљи.

Подаци о издатим грађевинским дозволама показују будуће кретање грађевинске делатности и омогућавају сагледавање структуре инвестиција како на државном нивоу, тако и на нивоу локалне самоуправе.

**Грађевине** су конструкције спојене с тлом (подземна, надземна градња, као и водоградња) ради чије се градње обављају грађевински радови, а направљенe су од грађевинских материјала и готових производа за уградњу. Припрема земље, сејање или сађење, итд., које служе у пољопривредне сврхе, не спадају у грађевинске радове.

**Зграде** су трајне грађевине са кровом и спољним зидовима, изграђене као самосталне употребне целине које пружају заштиту од временских и других спољних утицаја, а намењене су за становање, обављање неке делатности или за смештај и чување животиња, робе, опреме за различите производне и услужне делатности итд.

Зградама се сматрају и грађевине које имају кров али немају (све) зидове (нпр. настрешнице), као и грађевине које су претежно или потпуно смештене испод површине земље (нпр. склоништа, подземне гараже, продавнице и други пословни простор у подземним пролазима и сл.).

**Остале грађевине** су све грађевине који нису зграде: железнице, путеви, мостови, аутопутеви, аеродромске стазе, базени итд.

**Бруто површина зграде (m²)** јесте збир површина свих етажа у згради које су обухваћене спољним зидовима, укључујући и дебљину спољних зидова.

**Корисна површина стана** је подна површина мерена унутар спољних зидова стана и представља збир површина свих соба, кухиње, купатила, нужника и осталих помоћних просторија у саставу стана.

**Предвиђена вредност радова** представља планирану вредност радова на грађевини.

Детаљна методолошка објашњења овог истраживања налазе се у едицији РЗСС Методологије и стандарди: Месечна истраживања о грађевинским дозволама, свеска бр. 22, и Класификација врста грађевина, свеска бр. 15.

Издаје и штампа: Републички завод за статистику Србије, Београд, Милана Ракића 5   
Tелефон: 2412-922 (централа) ● Tелефакс: 2411- 260 ● www.stat.gov.rs   
Одговара: др Драган Вукмировић, директор   
Tираж: 150 ● Периодика излажења: месечна

1. Без података за Косово и Метохију. [↑](#footnote-ref-0)